Il-Kummissjoni Ewropea - Stqarrija għall-istampa Il-Kummissjoni Ewropea tippubblika valutazzjoni tal-offerti biex jiġu ospitati l-Awtorità Bankarja Ewropea u l-Aġenzija Ewropea għall-Mediċini, li bħalissa jinsabu fir-Renju Unit Brussell, it-30ta' settembru 2017 Il-Kummissjoni Ewropea, taħt ir-responsabbiltà tas-Segretarju Ġenerali tagħha, ivvalutat l-offerti kollha oġġettivament, abbażi tal-kriterji stabbiliti mill-President Jean-Claude Juncker u l-President Donald Tusk, u approvati mill-Kapijiet ta' Stat jew Gvern tal-UE 27 fil-Kunsill Ewropew (fil-format tal- Artikolu 50) fit-22 ta' Ġunju 2017. Il-valutazzjoni hija bbażata għal kollox fuq l-informazzjoni mibgħuta mill-Istati Membri. Hija tirrispetta d-deċiżjoni tal-Istati Membri li l-kriterji ma għandhomx ikunu peżati u ma tipprovdix klassifikazzjoni jew xi tip ta' lista preliminari. L-Aġenziji ġew ukoll ikkonsultati fil-proċess. Il-Passi li Jmiss: Abbażi tal-valutazzjoni tal-Kummissjoni, il-Kunsill se jkollu diskussjoni politika fil- Kunsill tal-Affarijiet Ġenerali (fil-format tal-Artikolu 50) f'Ottubru 2017. Sabiex ikun jista' jkun hemm rilokazzjoni bla xkiel u mingħajr dewmien żejjed taż-żewġ aġenziji, se tittieħed deċiżjoni finali fil- Kunsill tal-Affarijiet Ġenerali (fil-format tal-Artikolu 50) f'Novembru 2017. Kuntest Id-deċiżjoni li jiġu rilokati l-EMA u l-EBA – li t-tnejn li huma fil-preżent jinsabu f'Londra – hija waħda li trid tittieħed mill-gvernijiet tas-27 Stat Membru. Ir-rilokazzjoni tagħhom hija konsegwenza diretta tad-deċiżjoni tar-Renju Unit li jitlaq mill-Unjoni Ewropea, innotifikata lill-Kunsill Ewropew fid-29 ta' Marzu 2017. Hija ma tiffurmax parti min-negozjati dwar il-Brexit, iżda trid tiġi diskussa esklussivament bejn is-27 Stat Membru tal-UE. Il-Kummissjoni ripetutament sejħet għal deċiżjoni rapida dwar it-trasferiment. L-EMA u l-EBA huma żewġ korpi regolatorji ta' importanza ewlenija għas-Suq Uniku tal-UE, u huma essenzjali għall-awtorizzazzjoni tal-mediċini u għar- regolamentazzjoni bankarja. Huma jridu jkomplu jiffunzjonaw mingħajr xkiel u mingħajr interruzzjoni wara Marzu 2019. Għal aktar tagħrif Il-valutazzjoni tal-Kummissjoni: Applikazzjonijiet biex jiġu ospitati l-EMA u l-EBA Deċiżjoni rigward il-proċedura għar-rilokazzjoni tal-aġenziji tal-UE li bħalissa jinsabu fir-Renju Unit (inklużi l-kriterji) Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Il-Kummissjoni_Ewropea_tippubblika_valutazzjoni_tal-offerti_biex_ji_u_ospitati_l-Awtorit__Bankarja_Ewropea_u_l-A_enzija_Ewropea_g_all-Medi_ini__li_b_alissa_jinsabu_fir-Renju_Unit.pdf